Ole M. Nielsen (KRF), 2002-04-30:
Det er jo et meget sympatisk forslag, Enhedslisten fremlægger her, men det lider jo nok sådan cirka samme skæbne som smedens kat.
Den døde af tak, det her dør af sympati, og så bliver der ikke mere ud af det.
Alle ordførere har jo mødt det med sympati, men det viser sig, at der faktisk kun sådan er et par pinde, de rigtig kan gå ind for.
Det er noget med transport af dyr.
Det kan vi bestemt også gå ind for at gøre noget ved.
Så er der noget med forsøgsdyr og måske det der med systematiske drab
på nyfødte produktionsdyr.
Det er de tre pinde, man sådan virkelig kan gøre noget ved, fordi det måske ikke koster for meget.
De argumenter, som vi andre har imod de her forslag, er jo ikke argumenter, som hr. Albrechtsen accepterer.
Det har jeg egentlig stor respekt for, for hr. Albrechtsen vil jo et helt andet samfund, og hvis de her 10 pinde skulle gennemføres efter pålydende, så ville det give et helt andet samfund.
Det ville give mange økonomiske tab for dansk erhvervsliv, det ville koste masser af arbejdspladser, det ville betyde, at vores animalske produktion langt hen ad vejen ville flytte til udlandet, og så skulle vi jo købe de samme produkter fra udlandet, fordi vi er medlem af EU og har åbne grænser - det accepterer hr. Keld Albrechtsen heller ikke - og det ville altså betyde, at vi så ville komme til at give en meget, meget højere pris for fødevarer.
Det er også helt fair, hvis det er det, man vil.
Jeg beskriver bare, for ikke bare at snakke hr. Keld Albrechtsen efter munden, hvad konsekvenserne er af det her.
Jeg har stor respekt for hr. Keld Albrechtsens holdninger, men vi er ikke villige til at gå så langt.
Det må vi nok konstatere at vi ikke er.
Man kan finde andre løsninger på mange af de problemer
her, men det vil være nødvendigt at lægge produktionen fuldstændig om.
Det er for, at de ikke skal bide hinanden.
Men det holder jo ikke, for kendsgerningen er, at hvis grisene var opstaldet på en anden måde, så bed de måske ikke i hinandens haler, og så behøvede
man altså heller ikke at kupere dem.
I naturen er de her dyr jo heller ikke gode ved hinanden, det hører også med i vurderingen af det her.
Så jeg synes, at man skal gøre noget ved nogle af tingene eller måske noget ved alle tingene, men at føre det igennem, som det er beskrevet her, vil virkelig medføre en regning til samfundet på mange, mange milliarder kroner.
Og dem tror jeg sådan set også, at hr. Albrechtsen - det håber
jeg - er villig til at betale, når han fremsætter forslaget, for jeg tror godt, han kan gennemskue, hvad det handler om.
Det tror jeg egentlig.
Vi er ikke villige til at gå så langt.
Vi er villige til at gøre noget ved nogle af tingene, og det er transport af slagtedyr.
Det skal vi absolut gøre noget ved.
Det synes vi også er noget svineri.
Man kan sikkert også hen ad vejen finde andre løsninger på sådan noget som ammoniaksvidninger på fødderne hos slagtekyllinger.
Men hvis ikke vi gør det, flyttes produktionen andre steder hen, og så køber vi nogle kyllinger, der er behandlet på samme måde eller dårligere, og det gælder altså også grisene osv.
Så vi er lidt dobbeltmoralske, det kan vi lige så godt erkende.
Men der er nogle af tingene, vi klart vil støtte op om.